Tennisster 'uit veld geslaan' met toets | Netwerk24
08 Januarie 2021 09:02
Dayana Yastremska is uit die veld geslaan nadat sy positief vir verbode middels getoets is. Foto: Getty Images
Die Oekraïense tennisster Dayana Yastremska, 29ste op die wêreldranglys, is voorlopig geskors vir die gebruik van verbode middels.
Volgens die Internasionale Tennisfederasie (ITF) het die Wêreldagentskap teen die gebruik van verbode middels (Wada) 'n verbode middel in Yastremska se urinemonster gevind.
Yastremska (20) het die monster in November verskaf en 'n Wada-laboratorium in Montreal, Kanada, het mesterolone metaboliet, 'n anaboliese ensiem op sy lys van verbode middels, daarin gevind.
"Yastremska word aangekla van 'n oortreding van reël 2.1 en is van 7 Januarie voorlopig geskors," sê die ITF in 'n verklaring.
"Sy het die reg om by die voorsitter van die onafhanklike tribunaal aansoek te doen dat haar voorlopige skorsing nie deurgevoer moet word nie. Sy het egter tot dusver besluit om nie die reg uit te oefen nie."
Yastremska ontken dat sy opkikkers gebruik het. Sy glo die positiewe toets is die gevolg van 'n "besmettingsvoorval".
"Ek is geskok en uit die veld geslaan veral omdat ek twee weke voor hierdie toets by die WTA-toernooi in Linz negatief getoets is," sê sy in 'n verklaring.
"Dit was my laaste toernooi van die jaar. Ek het toe ophou oefen om te rus voor die begin van die nuwe seisoen."